**Проект**

**ПРАВИЛНИК**

**ЗА УСТРОЙСТВОТО И ДЕЙНОСТТА НАОП „ОРГАНИЗАЦИЯ И КОНТРОЛ НА ТРАНСПОРТА”,**

**Приет с Решение № ….., взето с протокол № …. от ….2020 г. на Общински съвет – Пловдив**

**ВНОСИТЕЛ: ЗДРАВКО ДИМИТРОВ - КМЕТ НА ОБЩИНА ПЛОВДИВ**

Съгласно чл. 26, ал. 4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: taniaj\_777@abv.bg или в деловодството на община Пловдив, пл. „Стефан Стамболов” № 1.

**МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВ ПРАВИЛНИК ЗА УСТРОЙСТВОТО И ДЕЙНОСТТА НА ОП „ОРГАНИЗАЦИЯ И КОНТРОЛ НА ТРАНСПОРТА”.**

**Причини, които налагат приемането на нов Правилник за устройството и дейността на ОП „Организация и контрол на транспорта“.**

Със Заповед №20ОА-708/07.04.2020г. на Кмета на община Пловдив на ОП „Организация и контрол на транспорта“ са предоставени 3бр. специализирани машини за полагане на пътна маркировка с цел осъществяването на тази дейност от предприятието. До настоящия момент полагането на пътна маркировка е било част от предмета на дейност, визиран в чл.6 от Правилника за устройството и дейността на ОП „Чистота“. Въз основа на цитираната заповед от предприятията е извършено приемане и предаване на горепосочените активи.

Поради настъпилите изменения в активите на ОП „Организация и контрол на транспорта“ през 2020г., е необходимо да бъде променен предметът на дейност на предприятието, като в чл.6 от Правилника за устройството и дейността на ОП „Организация и контрол на транспорта“ се създаде нова точка „Боядисване и поддържане на елементи на техническата инфраструктура“. От друга страна се налага да бъде променена организационната структура на ОП „Организация и контрол на транспорта“ съгласно Приложение №1 – неразделна част от правилника, както и да се актуализира описът на предоставеното за управление имущество, посочено в Приложение №2 **–** също неразделна част от правилника. Промяната в структурата се състои в прехвърлянето на 4 работни места от отдел „Организация и контрол на обществения транспорт“ /ОКОТ/ към отдел „Безопасност на движението“ /БД/.

В изпълнение на разпоредбите на чл. 3, ал. 9 и ал. 11 от Раздел II във връзка с § 2 от Раздел VII от Наредбата за създаване, управление и контрол върху дейността на общинските предприятия на община Пловдив по гл. VI от ЗОС, с доклад с вх. №20 ОПР-539/12.05.2020г. на община Пловдив директорът на предприятието **-** Пламен Вълчев, е представил обосновка на исканите промени в Правилника, като е приложил актуализирани Приложение №1 **-** Организационна структура на ОП „Организация и контрол на транспорта“, и Приложение №2 **-** Опис на предоставеното за управление имущество към 30.04.2020г., неразделни части от правилника. В актуализирания опис на имуществото по групи сметки към 30.04.2020г. са настъпили следните промени:

1. Предоставени дълготрайни материални активи: На основание Заповед №20 ОА708/07.04.2020. на Кмета на община Пловдив са получени от ОП „Чистота“ **-** машина за маркировка и аксесоари на отчетна стойност – 95 868,00 лева (деветдесет и пет хиляди и осемстотин шестдесет и осем лева ); машина за безвъздушно полагане на пътна маркировка с отчетна стойност – 26 280,00 лева (двадесет и шест хиляди двеста и осемдесет лева); фреза за отстраняване на стара маркировка с отчетна стойност – 8 280,00 лева (осем хиляди двеста и осемдесет лева).

2. Новозакупени ДМА, както следва: „Знак с променливо съдържание“**-** източната част на подлез на бул. „Княгиня Мария Луиза“ на отчетна стойност **-** 17 742,00 лева (седемнадесет хиляди и седемстотин четиридесет и два лева); „Знак с променливо съдържание“**-** западната част на подлез на бул. „Княгиня Мария Луиза“ на отчетна стойност **-** 17 742,00 лева (седемнадесет хиляди и седемстотин четиридесет и два лева).

Освен предложените от директора на предприятието изменения в Правилника, е належащо текстовете на същия да бъдат приведени в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС и на относимото законодателство.

С оглед на всичко изложено дотук, целесъобразно и законосъобразно се явява приемането на нов Правилник за устройството и дейността на ОП „Организация и контрол на транспорта“.

При изработването на проекта за приемане на новия Правилник за устройството и дейността на ОП „Организация и контрол на транспорта“ са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.*

**Принцип на необходимост** – необходимо е да бъде приет нов Правилник за изменение и допълнение на Правилник за устройство и дейността на ОП „Организация и контрол на транспорта“ с оглед допълване предмета на дейност на предприятието и привеждането на текстовете на Правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС, както и извършването на актуализация на Приложения №1 и №2 към правилника.

**Принципът на обоснованост** – приемането на нов Правилник за устройството и дейността на ОП „Организация и контрол на транспорта“ се обосновава с разпоредбите на чл.21, ал.1, т.23 и ал.2 от ЗМСМА, при спазване изискванията на чл.11, ал.3 и чл.15, ал.1, чл.18а, чл.19, чл.20, чл.26 и чл.28 от ЗНА, във връзка с чл.75, чл.76, чл.77 и чл.79 от АПК, както и с разпоредбите на чл.3,ал.9 и ал.11 от Раздел II във вр. с §2 от Раздел VII от Наредбата за създаване, управление и контрол върху дейността на общинските предприятия на община Пловдив по гл. VI от ЗОС, които предвиждат промени в описа на предоставеното за управление имущество при наличие на обективни обстоятелства какъвто е настоящият случай.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет **–**Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на нов Правилник за устройството и дейността на ОП „Организация и контрол на транспорта“ е в съответствие с нормативните актове от по**-**висока степен.

При изработване на проекта за приемане на нов Правилник за устройството и дейността на ОП „Организация и контрол на транспорта“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта **-**приемане на нов Правилник за устройството и дейността на ОП „Организация и контрол на транспорта“, която е прикачена към публикувания проект.

**Цел на приемане на нов Правилник за устройството и дейността на ОП „Организация и контрол на транспорта“.**

Целта на приемането нов Правилник за устройството и дейността на ОП „Организация и контрол на транспорта“ е да се актуализира предметът на дейност на предприятието, както и текстовете на Правилника; да се приеме ново Приложение № 2 **-** Опис на предоставеното за управление имущество към 21.04.2020г.,неразделна част от Правилника за устройството и дейността на ОП „Организация и контрол на транспорта“, с оглед коректното отразяване на управляваните от предприятието ДМА в съответствие със записите в счетоводните регистри; да бъде нанесена промяна в организационната структура на предприятието, без да се променят натуралните показатели, съответно да бъде коригирано Приложение № 1 **-** Организационна структура на ОП „Организация и контрол на транспорта“, също неразделна част от правилника, както и привеждането на текстовете на правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

**Финансови средства, необходими за приемане на Правилника.**

За приемането нов Правилник за устройството и дейността на ОП „Организация и контрол на транспорта“ не е необходимо разходването на допълнителни бюджетни средства. Промяната в структурата, която се състои в прехвърлянето на 4 работни места от отдел „Организация и контрол на обществения транспорт“ към отдел „Безопасност на движението“ е в рамките на общия бюджет на ОП „ОКТ” за 2020 година. Необходимо е обаче да бъде извършена промяна в бюджета на предприятието, а именно да се намалят с 29 430 лв. предвидените средства в Дейност 849 „Други дейности по транспорта, пътищата, пощите и далекосъобщенията” и се увеличат с 29 430 лв. предвидените средства в Дейност 606 „Изграждане, ремонт и поддържане на уличната мрежа” – Приложение № 3. Промяната в щатната численост и прехвърлянето на бройки от отдел „ОКОТ“ към отдел „БД“ следва да се отрази в разходите за заплати и числеността на персонала, разпределени по месеци, за работещите в ОП ”ОКТ” – Приложение № 4 и Приложение № 5.

**Очаквани резултати**

Очакваните резултати са: допълване предмета на дейност на предприятието чрез създаване на нова точка в чл.6, т.Б „Боядисване и поддържане на елементи на техническата инфраструктура“; промяна в организационната структура на предприятието посредством прехвърлянето на 4 работни места от отдел „ОКОТ“ към отдел „БД“; обективно регистриране и счетоводно отчитане на материалните активи, предоставените за управление на ОП „Организация и контрол на транспорта“, както и привеждането на текстовете на правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

**Анализ за съответствие с правото на Европейския съюз**

Предлаганото приемане на нов Правилник за устройството и дейността на ОП „Организация и контрол на транспорта“ са в съответствие с нормативните актове от по**-**висока степен, както и с тези на европейското законодателство.

Приемането на нов Правилник за устройството и дейността на ОП „Организация и контрол на транспорта“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на 26.05.2020г.

След изтичане на законовия 30**-**дневен срок, предложенията и становищата по проекта на нов Правилник за устройството и дейността на ОП „Организация и контрол на транспорта“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание разпоредбите на чл.21, ал.1, т.6, т.23 и ал.2 от ЗМСМА, при спазване изискванията на чл.11, ал.3 и чл.15, ал.1, чл.18а, чл.19, чл.20, чл.26 и чл.28 от ЗНА, във връзка с чл.75, чл.76, чл.77 и чл.79 от АПК, както и разпоредбите на чл.3,ал.9 и ал.11 от Раздел II във вр. с §2 от Раздел VII от Наредбата за създаване, управление и контрол върху дейността на общинските предприятия на община Пловдив по гл. VI от ЗОС, чл. 124 от Закона за публичните финанси, чл. 41 от Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на община Пловдив, чл.4, ал.3 и ал.4 от ПМС № 67 от 14.04.2010 г. за заплатите в бюджетните организации и дейности Ви предлагам да вземете следното

**РЕШЕНИЕ:**

1. Приема нов Правилник за устройството и дейността на ОП „Организация и контрол на транспорта“, съгласно **Приложение № 1** – неразделна част от настоящето решение.
2. Приема изменението на бюджета на община Пловдив за 2020 година, съгласно *Приложение № 3 - Справка за изменение на бюджета на община Пловдив за 2020г.*
3. Приема натуралните показатели на ОП „Организация и контрол на транспорта“, съгласно *Приложение № 4 - Натурални показатели по бюджета на община Пловдив за 2020г. - ОП „Организация и контрол на транспорта“.*
4. Одобрява разходите за заплати, разпределени по месеци за 2020 година на ОП ОП „Организация и контрол на транспорта“, съгласно *Приложение № 5 - Справка за разходите за заплати и числеността на персонала по месеци за 2020г. на* ОП „Организация и контрол на транспорта“*.*

**Приложения:**

1. **Приложение№1 -** нов Правилник за устройството и дейността на ОП „Организация и контрол на транспорта“, неразделна част от настоящото проекторешение, ведно с Приложение №1 Организационна структура на ОП „Организация и контрол на транспорта“ и Приложение №2 „Опис на ДМА към 30.04.2020г.“, и двете неразделна част от Правилника.
2. **Приложение № 3** - Справка за изменение на бюджета на община Пловдив за 2020г.
3. **Приложение № 4** - Натурални показатели по бюджета на община Пловдив за 2020г. - ОП „Организация и контрол на транспорта“
4. **Приложение № 5** - Справка за разходите за заплати и числеността на персонала по месеци за 2020г. на ОП „Организация и контрол на транспорта“.